Robert Lowie

Da Robert Harry Lowie (* 12. Juni 1883 in Wean; † 21. September 1957) is a US-amerikanischa Anthropolog und Etnolog gwesn. Ea woa a Expeate fia d'Uaeinwohna vu Noadamerika und a wichtiga Mau fia'd Entwücklung vu mearare modeane anthropologische Theorien.
Seine Öitan woan ungarische Judn, de in Wean glebt hom. 1883 is da Lowie ois Robert Heinrich Löwe auf'd Wöid kemma. 1893 is a mid da Familie in'd USA kemma, wo a sein englischsproching Naum kriagt hod. Da Lowie hod daun augfaunga beim Franz Boas aun da Columbia-Uni zstudian, wo a 1908 in "Ph.D." gmocht hod. 1909 is a Assistenz-Kurator aum Amerikanischn Museum fia Natuagschicht woan, wo a in Clark Wissler kenna gleant hod, dea eam insofean beeinflusst hod, dass a si späda auf de Uaeinwohna vu Amerika spezialisiad hod. Vu 1921 bis 1950 woar a Anthropologie-Professoa aun da Berkeley-Uni, wo a wia da Alfred Kroeber, dea aa a Schüla vum Boas woa und wia da Lowie und da Boas an deutschsproching Hintagrund ghobt hod, a wichtige Figua in da Leah vu da ANthopologie vu da domoling Zeid woa.
Da Lowie hod mearare Expedizionen in de Großn Emna gmocht, wo a bei mearare indigene Gsöischoftn wia de Absarokee, Arikaree, Hidatsa, Mandan und Schoschonen ethnografische Föidfoaschungen gmocht hod. Kiazare Foaschungen hod a aa im Siidwestn vu de USA und in Südamerika gmocht. Bei a boa vu seine Oaweitn hod a si drauf konzentriad, dass a schnöi nu Datn vu Vöika zsaummsaummit, de wos schau in da Gfoah gwesn san, dasss aussteam, damid denen eana Lemsweis aa nu dokumentiad wiad (den Zuagaung zua Foaschung nennt ma aa "wüide Vöikabeschreiwung" ,„salvage ethnography“).
De theoretische Richtung, zu dea ma in Lowie zöihn kau, is im Großn und Gaunzn aa de, zu dea da Boas, sei Leahra, zum rechna is. Da Lowie is zöihd oiso zum Kuituarelativismus, dea si voa oim geng an viktorianischn Kuituaevoluzionismus gstöid hod. Wia beim Boas lossn si aa beim Lowie Einflüsse vu de deitschn Philosophn Immanuel Kant, Georg Hegel und Johann Gottfried Herder feststöin. Im Gengsotz zum Boas hod si da Lowie owa vüi mea fia historische Komponentn intaressiad und fia'd Vaändalichkeit. Sei Ãnnauhm woa, dass Kuituan nämli koane feating Konstrukte san, sondan wos, wos si vaändan kau und dass si si gengseitig beeinflussn.
A wichtige Figua is da Lowie aa gwesn in da Gschicht vu da etnosoziologischn Foaschung. Ea hod a System entwückid, mid dem si vaschiedene Vawaundtschoftsteaminologien untaschein lossn. Ea teud in seim Schema de Teaminologien in 4 Systeme ei, de jeweus a ondare Oat und Weis kennan, wia ma de Vaaundtn vu da Öitangenarazion nennt. Ea hod a lineals System (wia mia: Vota, Muata, Onkin, Tantn), a genarazionals (Muata und Tantn wean gleich gnennt, Vota und Onkin aa), a "bifurcate collateral" (Onkin auf da Seitn vum Vodan wean aundas gnennt wia auf da Seit vu da Muata; Tantn emso) und a "bifurcate merging"-System (a Öitanteu und seine Gschwista vum söim Gschlecht wean gleich gnennt, d'Gschwista vum aundan Gschlecht jeweus aundas) untaschiedn. Des Schema is netta nu vum George Murdock a weng vaändat woan, dea im Lowie sei "bifurcate merging"-System weida untateud hod. Da Rest vum Lowie seim System wiad heid nu so heagnumma, netta haum de Naumen, de eana da Murdock neich gem hod.
Ähnli wia'd Ruth Benedict, a aundare Anthropologin vum Lowie seina Zeid, hod s'US-Büro fia Kriagsinfoamazion aa im Lowie im Zweitn Wöidkriag in Auftrog gem, dass a a Biachi schreibt üwa an vu de Feinde vum Kriag. D'Benedict hod in iahm Biachi "Chrysantheme und Schweat" d'japanische Kuitua bschrim, ohne dasss aa netta oa Moi in Japan gwesn wa; da Lowie owa hod in deitschsproching Raum nu vu seina Zeid in Wean kennt. In seim Biachi "The German People" („s'deitsche Voik“) woar a desweng aa vaosichtiga wia d'Benedict und hod drauf bestaundn, dass aa ea ned woaß, wos si in seina oidn Hoamad grod tuad. Wia da Kriag wieda aus woa, is a imma wieda fia a Zeidl zruck kemma in dn deitschsproching Raum.